khistorydata/jeongjo-sjw-relations huggingface dataset:
정조 21년
丁巳五月二十四日辰時上御重熙堂同副承旨入侍時同副承旨金達淳假注書尹命烈記事官金珍恪記注官金良倜檢校待敎沈象奎以次進伏訖上曰杜詩謄出之役今爲幾何象奎曰今日割付似可爲之而尙未較正矣上曰抄啓文臣幾人入來乎象奎曰金履喬金履載宋知濂洪樂浚黃基天入來矣上曰李相璜丁若鏞亦入來乎象奎曰入來矣上曰明日則可盡考準乎象奎曰精細考準則明日內恐未訖役矣上曰放翁詩限五百首欲爲謄出此際可以同爲乎象奎曰精抄謄出則可爲好箇冊子矣仍命退諸臣以次退出
정조 21년
丁巳五月二十四日申時上御重熙堂奉審承旨入侍時行都承旨趙鎭寬假注書姜浚欽記事官金珍恪記注官金良倜以次進伏訖上曰各陵奉審無事耶鎭寬曰然矣上曰沿路麥事何如鎭寬曰東郊麥事較勝於他處矣上曰秧役幾何爲之耶鎭寬曰近日之雨僅能沾潤故移秧不能爲百分之一而農人皆以爲若於此時得喜雨則雖曰少晩亦不爲過時云矣上曰故相趙顯命之爲都承旨也未嘗久於其職而卿則善爲行公姑勿遞去可也仍命退諸臣以次退出
정조 21년
行都承旨趙鎭寬病行左承旨洪仁浩坐行右承旨金履翼坐左副承旨李肇源坐直右副承旨李海愚坐直同副承旨金達淳坐注書柳遠鳴病一員未差假注書姜浚欽仕李允謙仕直事變假注書金鎰仕
정조 21년
藥房提調沈煥之行左承旨洪仁浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
金履翼啓曰明日毓祥宮夏享祭齋戒相値視事頉稟之意敢啓傳曰知道
정조 21년
金達淳啓曰合辭許久闕啓事甚未安除在外傳旨未下未署經引避退待外未肅拜呈告人員竝卽牌招何如傳曰允
정조 21년
洪仁浩啓曰左副承旨李勉兢今日不爲仕進卽爲牌招何如傳曰允
정조 21년
金履翼啓曰遼東伯金應河祠版遣承旨致祭事命下矣何承旨進去乎敢稟傳曰都承旨進去
정조 21년
金達淳啓曰正言洪致榮引避退待已至多日尙未處置事甚未安大司憲金載瓚更卽牌招何如傳曰允
정조 21년
以掌令金熙采司諫鄭來百獻納丁志元牌不進罷職傳旨傳于金達淳曰只推
정조 21년
金達淳啓曰合辭許久闕啓事甚未安執義沈奎魯掌令金熙采獻納丁志元旣有只推之命一體牌招何如傳曰允
정조 21년
金達淳啓曰大司憲金載瓚牌不進執義沈奎魯疏批未下掌令金熙采呈辭掌令洪彦燮持平金壽祖鄭宗魯在外監察茶時之意敢啓傳曰知道
정조 21년
以修撰朴鍾淳牌不進罷職傳旨傳于金履翼曰只推
정조 21년
以執義沈奎魯掌令金熙采獻納丁志元牌不進罷職傳旨傳于金達淳曰只推
정조 21년
以漢城左尹洪義榮初度呈辭傳于李海愚曰雖曰蔭宰蔭宰亦有廉防雖曰武將武將亦有處義擧行之部官旣勘罪則指揮之該堂其可獨逭乎竝遞差至於右尹職兼捕將而初則越視末又裒如且聞於大臣所奏爲其塞責伊後擧措反爲擾民之端其罪甚於發甘之堂上云者果然如許法官捕將置之何用乎右尹所帶捕將之任亦爲遞差捕將前望單子入之待下批牌招傳授命召及大將牌傳令牌亞尹之代政官牌招開政差出
정조 21년
左邊捕盜大將前望單子入之柳孝源落點
정조 21년
金達淳啓曰新除授左邊捕盜大將柳孝源時無職名令該曹口傳付軍職何如傳曰允
정조 21년
兵曹口傳政事護軍柳孝源
정조 21년
有政吏批判書李秉鼎進參判權裕在外參議韓用龜牌不進行右承旨金履翼進以徐鼎修爲知敦寧尹師國爲判尹鄭大容爲左尹柳焵爲右尹申耆爲惠民提調朴性圭爲禁府都事李學彬爲監察蘇洙中爲掌樂主簿吳敍常爲敦寧參奉文粲奎爲靑巖察訪
정조 21년
兵批判書權參判姜彝正參議睦萬中病參知金載翼入直進同副承旨金達淳進大護軍申思運護軍李鼎揆柳焵柳燁吳命久鄭東獻副護軍尹行恁金守基副司直韓光植朴載淳李羲甲金孝秀韓致應副司果金履喬尹序東李基讓閔致載竝單付
정조 21년
以左副承旨李勉兢牌不進罷職傳旨傳于金履翼曰許遞前望單子入之待下批牌招入直
정조 21년
承旨前望單子入之李肇源落點
정조 21년
以司謁白景旜科治啓目傳于金達淳曰分揀放送
정조 21년
傳于金履翼曰發遣吏郞諸執事淸齋與否摘奸以來
정조 21년
以廣州留守徐有隣狀啓奉恩寺田畓之歸於中間糜費者屬之本寺以爲收稅之地奴婢往復釐正事判付內依狀請施行事回諭而該曹係是內需司亦爲分付此後更有一毫侵漁之端則內需寺官吏當嚴治以此意分付爲良如敎
정조 21년
以平安監司朴宗甲狀啓龍川囚朴昌一越獄逃亡姑未捉得另加譏捕之意嚴飭各鎭營事傳于金達淳曰龍川朴昌一之尙未捉得云者豈有如許紀綱況與愚氓有間邑校蹤跡邑倅豈可不知若不限內捉納道帥臣難免其罪狀啓還下送斯速現推仍具意見狀聞
정조 21년
洪仁浩以弘文館言啓曰本館下番連內姑降入直事甚未安修撰朴鍾淳旣有只推之命副修撰尹行直由限已過竝卽牌招以爲推移入直之地何如傳曰允
정조 21년
以弘文館修撰朴鍾淳副修撰尹行直牌不進罷職傳旨傳于金履翼曰只推
정조 21년
金履翼以內醫院提調意啓曰副提調趙鎭寬謂有身病今日問安不爲仕進卽爲牌招何如傳曰允
정조 21년
金達淳以兵曹言啓曰本曹使令金泰得本以加出冒佩章標故事甚驚駭査問委折則以爲渠於信漢符烙印之際偸得一箇云章標事體何等重大而加出下隷之竊出潛佩事未前有金泰得照律嚴勘次今方移送法司該掌吏隷自本曹嚴棍懲礪頒給以後爲日已久而不卽趁時覺察臣不勝悚惶而當其烙印之時不能檢飭之郞廳不可無罪令該府拿問勘處何如傳曰允
정조 21년
洪仁浩以備邊司言啓曰卽見京畿監司李在學狀啓則以爲本道還穀自來不敷狀請加分無歲無之見今麥事不登農糧難繼而又以閏朔之故五六邑加分之請已有報來民情旣如此則亦難膠守常法依近例應留中參量加分事請令廟堂稟處矣畿邑穀簿本自不敷每年加分便成已例而至於今年況有閏朔則民間農糧之難繼在所當念依狀請應留中許令量宜加分後實數登聞之意分付何如傳曰允
정조 21년
金達淳以刑曹言啓曰因兵曹啓辭偸佩章標之金泰得移送秋曹照律嚴勘事命下矣取考律文則大明律懸帶關防牌面條有曰隱藏關防牌面者杖一百徒三年依此律金泰得決杖一百後忠淸道泰安縣徒三年定配卽爲押送之意敢啓傳曰知道
정조 21년
禁府照目鳳山前郡守曺學臣載寧前郡守李熙燮等矣本府議啓內檢驗法意至嚴且重其所擧行固宜十分謹愼而矇未省察遽成斷案者難逭不審之罪各杖六十收贖奪告身一等竝只私罪奉敎依允爲旀竝只功減一等爲良如敎又照目前府使李集斗矣本府議啓內觀其所供則曲岐關節締結官府等事道啓論列只擧罪人之伎倆是如縷縷自明是白乎乃治下幽冤之訟謂以被侵土民不卽聽理遍訟數邑滯決五朔殊甚可駭罪杖八十收贖奪告身三等私罪奉敎依允爲旀議減一等爲良如敎
정조 21년
大司諫徐邁修疏曰伏以臣自來聾瞽之質豈堪耳目之寄而向者薇垣除旨適下於待罪亞銓隨參政席之日身在闕中逃遁無路雖不得不冒沒肅命而自顧微諒彌增媿汗況臣年迫七耋昏憒轉甚筋力奔走已自難强而素患痰癖之症又添於換節之時滯泄交作寢啖專廢近日召牌之下屢犯違慢之誅惶隕震越實無容措且臣於此際竊有萬萬懍惕者向於端午節享差祭也臣以亞銓擧行而前正言李垿塡差於昭寧園典祀官矣追聞垿時在罷職未蒙敍之中而臣旣矇然混差垿亦因該吏之錯告認以蒙敍趨詣將事矣銓曹差祭何等至敬至謹之事而昏未覺察致有此錯謬之擧者是豈但尋常不審之比而已哉其爲難赦之罪有不可以旣往而倖逭玆敢露章自列冒死請譴伏乞聖上亟命攸司勘臣重律以爲昏錯不職者之戒焉臣無任云云答曰省疏具悉差祭事難免做錯推考卿其調理行公
정조 21년
丁巳五月二十五日卯時上御誠正閣藥房入診諸承旨持公事入侍時藥房提調沈煥之行左承旨洪仁浩行右承旨金履翼右副承旨李海愚同副承旨金達淳假注書姜浚欽李允謙記事官金景煥記注官金良倜檢校直閣金勉柱醫官柳光翼金孝儉金光國李敏德李周憲李惟鑑玄必采吳仁豐以次進伏訖煥之曰近日日氣不調聖體若何上曰近以亢旱爲念民事自不得一宵安寢如是而臂部有不仁處甚苦矣煥之曰伏承下敎臣不勝憂慮之至醫官旣已待令入診詳察何如上曰姑置之仍敎曰朴春元入來耶煥之曰來待於本院而未及入侍矣上曰朴春元待令事分付煥之曰王大妃殿氣候何如上曰一樣矣煥之曰惠慶宮氣候何如上曰一樣矣敎勉柱曰內下經書之出付內閣者數日後招致館官員使之與儒生輩同爲校正於入直處事分付上曰各房公事入之啓下後命各書判付上曰捕將前望單子入之浚欽承命持入敎煥之曰陸放翁集卿則以爲如何大抵爲春秋大義者無如放翁且其著述之多亦無如放翁者矣煥之曰聖敎誠然非但爲文章大家而其所秉執亦多可觀矣仁浩曰御營大將李漢豐時無職名令該曹口傳付軍職何如上曰依爲之出擧條仍命退諸臣以次退出
정조 21년
行都承旨趙鎭寬奉命在外行左承旨洪仁浩坐行右承旨金履翼坐左副承旨李肇源坐直右副承旨李海愚坐直同副承旨金達淳坐注書柳遠鳴仕一員未差假注書李允謙仕直事變假注書金鎰仕
정조 21년
洪仁浩啓曰大司憲金載瓚未肅拜執義沈奎魯疏批未下掌令金熙采呈辭掌令洪彦燮持平金壽祖鄭宗魯在外監察茶時之意敢啓傳曰知道
정조 21년
洪仁浩啓曰正言洪致榮引避退待已至多日尙未處置事甚未安未署經受由外司諫鄭來百獻納丁志元卽爲牌招以爲處置之地何如傳曰允
정조 21년
洪仁浩啓曰行右承旨金履翼同副承旨金達淳今日不爲仕進竝卽牌招何如傳曰允
정조 21년
傳于李肇源曰傳香承旨馳詣受香所奉審摘奸以來
정조 21년
傳于李海愚曰前全羅監司入侍
정조 21년
李肇源啓曰知敦寧徐鼎修全羅監司遞來肅拜單子不書本職以前監司書呈有違格例事甚未安推考警責何如傳曰允
정조 21년
李肇源以弘文館言啓曰本館下番連日姑降入直事甚未安修撰朴鍾淳副修撰尹行直旣有只推之命竝卽牌招以爲推移入直之地何如傳曰允
정조 21년
以京畿監司李在學狀啓長湍罪人秦順得段先爲發配其妻鄭召史待其捉來追于押送計料事傳于李海愚曰厥女之逃躱斷當推現於老嫗紹介隣居之苦主厥女厥女爲先捉囚逃躱厥女蹤跡刑推使之直告而亦令該倅別般譏詗刻期捕納萬一愆限則該倅難免重勘以此嚴飭秦哥何可輕先發配乎特放保守於苦主老嫗之家
정조 21년
以廣州留守徐有隣狀啓稤倉所在戶曹元會穀不足代兩西兩南常賑穀或備局句管穀耗條中特許區劃事傳于李海愚曰事勢果然依狀請施行事回諭而每年區劃穀名令廟堂指一稟處
정조 21년
以咸鏡監司李鼎運狀啓咸興本宮豐沛樓本月十九日畢役而監董各差備裨校吏匠等姓名別單馳啓事傳于李肇源曰樓役告成其在重其事之道當有拔例施賞守令以下賞典依別單判下後錄下送卿其依此擧行事回諭
정조 21년
禁府啓目豐德前府使權綝矣本府議啓內莫嚴者殺獄而檢狀之違錯覆檢之不請揆以法意誠極駭然罪杖一百收贖告身盡行追奪私罪奉敎依允爲旀功減一等爲良如敎又照目前兵曹佐郞李勉昇矣本府議啓內章標法意何等嚴重而烙印之際至有下隷之偸竊不能覺察者殊甚可駭罪杖八十收贖奪告身三等私罪奉敎依允爲旀功減一等爲良如敎
정조 21년
趙鎭寬以吏曹言啓曰今五月二十二日臣曹草記上京守令中丹城縣監尹可基狼川縣監安廷善俱以親病不得下去事批旨內更爲寬限數日下送後草記可也事命下矣丹城縣監尹可基狼川縣監安廷善俱已催促下送之意敢啓傳曰允
정조 21년
洪仁浩以御營廳言啓曰本廳來六月閏六月兩朔應立右部前司屬忠淸右道五哨軍兵五百十七名今已逢點整齊矣六月初一日與中部後司軍兵替代立番後舊軍放送之意敢啓傳曰知道
정조 21년
洪仁浩以御營廳言啓曰本廳來七月八月兩朔應立右部左司屬忠淸左道五哨軍兵閏六月二十五日京中逢點七月初一日與前司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 21년
執義沈奎魯疏曰伏以臣才識蔑劣姿性庸下一無長短百不肖似而前後踐歷罔非踰分濫恩洪私有若偏蒙臣居常愧懼罔知攸報乃者亞憲新命又出料外敢不竭蹶趨承奔走殫竭而第念臣出入言地于今九歲未嘗出一言論一事以效一日之責臣之巽懦無用亦已驗矣殿下何取於臣而臣亦何顔冒沒承膺乎況於近歲凡係懲討輒有禁令一有涉犯無路登徹義理由是而益晦玩愒由是而成風名爲臺臣隨事緘默徒竊華銜孤員聖簡臣雖愚迷是誠不敢爲也玆於召牌之下敢陳難冒之義伏乞聖明亟賜鐫斥以肅朝綱以安私兮焉臣方乞免不宜贅及他說而目今皇天告警旱暘召災聖上之憂慮轉深錦玉靡安凡於消弭之方靡不用極冤獄之審理夙夜匪懈求言絲綸前後屢下大臣之陳勉三司之規戒亦無所不至臣之淺見薄識更有何說可以救目前之急耶無已則有一說焉孟子曰七八月之間旱則苗枯矣今之五六月卽古之七八月也然則五月之旱自古已然而先王之政必先事而豫備前時而早圖雖有水潦亢旱之不適使不得爲災矣今則不然人情怠惰法制解弛備豫之道全不留意及其旬月不雨上下嗷嗷罔知攸措此不可全責於天時實係於人事之未盡也若使深鑿陂塘堅築堤堰前冬雪消之水今春凍解之雨灌湊而儲蓄之則秧坂之焦坼者可以漑之稻苗之枯損者可以灌之不待油然之雨可見勃然而興矣此豈非人事之備於前而天旱之不能爲災者耶蓋鑿陂築堰王政之急務民事之大關者也故自列聖朝以來置司而董飭之及時而修築之或値旱乾之時實有灌旣之效挽近以來法制蕩然古之大堤巨堰盡爲荒廢汚處無蹄涔之儲岸上無林藪之翳只爲富豪之侵耕牛馬之牧場矣尙何望遇旱乾而責灌漑之功乎湖西之合德防築實是國內第一巨堤堰而近聞湮塞亦甚無以灌漑則其他殘堤小築可推以知也今方一月不雨四郊焦黃君臣上下勞心焦慮有若救焚拯溺之不遑當此之時所謂堤堰一事猶屬歇後亦已後時然今若因此憫旱修復舊制則亦豈不爲三年之艾乎亟令廟堂講究修築之道嚴立勤慢之課申飭道伯守令俾爲永久遵守則目今之災雖未及救而將來之效恐亦不少矣臣又因此而竊伏惟念有城則有池古制皆然故傳曰築斯城也鑿斯池也其所以鑿池者將以備火患也古所謂城門失火殃及池魚者其非以池備火之證耶今以我國之制言之都城三大門之外內必鑿大池長時儲水以備不虞者亦可見防患之遠慮備豫之宏謨而歲久而舊法寖弛該司全不疏鑿土壤漸塞愚泯任自侵占境界日縮實無儲水之所矣至於今番城西南諸處前後失火延燒池邊而亦不能以一勺池水救其火西南如此東亦可知此豈當初鑿池慮患之意耶且禁火國之大政而道傍瓦屋之外茅茨假家簷椽相連溝渠由是而湮塞道塗以此狹隘其中則長時炊㸑失火之弊皆從此出故每自各部察飭坊曲已構者毁之欲造者禁之流來法典不啻申嚴而近來部官全不禁飭火災之裯疊比古尤甚亦令廟堂申飭該司及各部城底之三池深鑿廣開以復舊制道傍之假家嚴飭禁斷以備火患恐爲得宜矣臣無任云云省疏具悉鑿堤疏池與街前造家之禁皆舊制也一時竝擧不近於擾民乎爾其勿辭察職
정조 21년
丁巳五月二十六日卯時上御便殿左承旨二直提學檢校待敎同爲入侍時行左承旨洪仁浩記事官柳遠鳴記事官吳泰曾金履永二直提學李晩秀檢校待敎徐有榘以次進伏訖上敎晩秀曰陸律選鈔之役果何以爲之耶晩秀曰入於宋詩鈔者亦皆謄出矣上曰入於詩鈔而不入於詩選等諸書者幾許晩秀曰都數姑未詳知矣上曰前承旨韓晩裕及抄啓文臣中一人入侍賤臣承命出與前承旨韓晩裕抄啓文臣曺錫中偕入進伏上敎晩裕曰陸律選抄何間可以訖工乎晩裕曰今日內期於訖工矣晩秀曰詩中多有文字疊用處若拘於此而拔之殆難完選全句同處則雖不得不拔之而至於文字疊用處選入似好矣上曰此則似然矣上曰人見各自不同選抄之際終欠圓滿且以古人所選諸本見之亦各有異同況今人所見乎杜律旣以全數移謄陸律亦以全數爲之則何如耶晩秀曰全冊割付誠好矣晩裕曰若如此則亦不無浩繁之慮抄謄割付似好矣上曰以全冊割付而待敎專意校正可也上曰通韻處分韻以從首句爲定耶晩裕曰古人雖重首句而終不如從多之爲好矣上曰杜律校正必有消詳一定之規往復內閣爲之而通韻則從多分韻好矣又敎曰昨日謄寫件如未及校正李翼晉尹光顔李勉兢處分送考準可也仍命退諸臣以次退出
정조 21년
丁巳五月二十六日未時上御重熙堂右副承旨入侍時右副承旨李海愚假注書李允謙記事官金景煥記注官金良倜以次進伏訖上曰監印所兩承宣考準之役今爲幾許斯速知入賤臣承命出傳回奏曰兩承宣所準皆過半明日則似當早訖云矣命退承史以次退出
정조 21년
行都承旨趙鎭寬坐行左承旨洪仁浩坐直行右承旨金履翼坐左副承旨李肇源坐右副承旨李海愚坐同副承旨金達淳坐直注書柳遠鳴仕一員未差假注書李允謙仕直事變假注書金鎰仕
정조 21년
金履翼啓曰明日常參經筵取稟傳曰停
정조 21년
金履翼啓曰來初一日輪對日次矣敢稟傳曰當次人受點後日次來待
정조 21년
金達淳啓曰正言洪致榮引避退待已至多日尙未處置事甚未安憲府除在外外未肅拜呈告人員竝卽牌招以爲處置之地何如傳曰允
정조 21년
傳于李海愚曰以本司坐起大臣來會云三明日次對進定於今日
정조 21년
洪仁浩啓曰今日次對兩司當爲進參除在外外未肅拜人員卽爲牌招何如傳曰允
정조 21년
以正言洪致榮牌不進罷職傳旨傳于金達淳曰只推
정조 21년
金達淳啓曰大司憲執義掌令一員未差掌令洪彦燮持平金壽祖鄭宗魯在外監察茶時之意敢啓傳曰知道
정조 21년
有政吏批判書李秉鼎進參判權裕在外參議未差行右承旨金履翼進以李勉兢爲吏曹參議宋煥箕爲大司憲朴載淳爲執義張至冕爲司諫朴崙壽爲掌令李基讓爲獻納李東萬爲正言安任權爲校書判校李興白爲禁府都事咸光默爲監察
정조 21년
兵批判書權參判姜彝正參議睦萬中病參知金載翼入直進行左承旨洪仁浩進護軍洪義榮副護軍李勉兢吳文常李堯憲竝單付
정조 21년
金達淳啓曰合辭許久闕啓事甚未安今日政新除授臺諫竝待下批牌招察任何如傳曰允
정조 21년
以執義朴載淳掌令朴崙壽司諫張至冕獻納李基讓牌不進罷職傳旨傳于金達淳曰只推
정조 21년
以京畿監司李在學啓本中官朱道喆偸斫松木情節嚴刑取招事傳于金達淳曰待栲訊限滿加刑照律定配事回諭
정조 21년
以申義淳囚單子傳于金達淳曰附過放送
정조 21년
以慶尙監司李亨元啓本南海縣定配罪人趙時淳物故事傳于金達淳曰徒流案罪名蕩滌
정조 21년
以平安兵使任嵂狀啓貢武院鐵箭武士金錫振抄上事傳于李海愚曰待其上來試取事分付
정조 21년
以御營廳習陣單子傳于洪仁浩曰三營中御營偏苦於習陣今番則停止
정조 21년
金履翼以弘文館言啓曰本館下番連日姑降入直事甚未安修撰朴鍾淳副修撰尹行直旣有只推之命竝卽牌招以爲推移入直之地何如傳曰允
정조 21년
以修撰朴鍾淳副修撰尹行直牌不進罷職傳旨傳于金履翼曰只推
정조 21년
洪仁浩以兵曹言啓曰大報壇守直官有闕代臣於今日漢旅之已付未付人等招集公廨試以射講文筆取其優等三人備擬以入之意敢啓傳曰允
정조 21년
洪仁浩以備邊司言啓曰今日本司坐起堂上懸病至於五人之多事甚未安衆所共知實病外卽令政院牌招何如傳曰允
정조 21년
金達淳以義禁府言啓曰時囚罪人李勉昇杖八十收贖奪告身三等照律公事判付內依允功減一等事命下矣李勉昇功減一等杖七十收贖奪告身二等放送而前因他罪方在削黜中依前削黜之意敢啓傳曰知道
정조 21년
刑曹啓目楊州牧殺獄覆檢官抱川前縣監趙重鎭姑先推考罪杖八十收贖公罪施行何如判付啓依允爲旀功議各減一等爲良如敎
정조 21년
丁巳五月二十七日卯時上御誠正閣大臣備局堂上引見入侍時行左承旨洪仁浩假注書李允謙事變假注書金鎰記事官吳泰曾金履永右議政李秉模行上護軍金持默兵曹判書權吏曹判書李秉鼎行大護軍沈煥之刑曹判書李祖源行護軍徐有大徐龍輔李書九行副護軍南公轍校理朴吉源以次進伏訖秉模曰旱炎比甚聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰連日密雲不散欲雨不雨霈然之澤與日俱遲望望之情上下惟均而第以各道狀啓觀之兩南則雨澤可謂洽足湖西則前後所得幾近四寸兩西雖曰稍旱關西則以田穀爲重故歲旱別無致歉之嘆以節序言之栗荀今將發秀此亦近於仰寬聖心而覆種處則別無可慮坱坂高燥處最爲可悶臣曾聞初伏三日前移秧者得食若干斗穀云況今夏至未過則以聖上夙宵顒若之念亦豈無仰格天心降以時雨之慶耶上曰他道則間得霑霔而近京之地若是惜乾怵惕之思何嘗少弛于中也秉模曰每當畿甸旱潦之時必降責躬之敎臣固欽仰萬萬而只緣中書無對揚之人今則領相已告休左相則以病不能出如臣無似殆若擔當大務者然復安有一分應天以實之道乎中夜思惟下情實甚悶然上曰卿勿過引秉模曰大抵土俗舍勞就逸無論某地在在付種則雖云農節之稍旱豈有旬日之可慮而但移秧法到底皆然故當其暵乾之時自致愆期之歎此決非良法妙計而猝難變移是可悶也上曰次對爲之秉模曰卽見廣州留守徐有隣狀啓則以爲本府元會各穀不過三十四石而常賑穀只有春秋牟三千五百餘石半分取耗計以折米則僅爲六十餘石從前以軍餉耗米三百石移作元會以爲支用元定上下已過本穀不恒上下少不下三數百石而畿內各邑元會常賑擧皆不敷每年限折米五百石兩西兩南常賑穀或備局句管穀耗條中特許區劃作錢取乘從便貿入以補元會不足之數如有餘每歲末狀聞添餉事請令廟堂稟旨分付而判付內事勢果然依狀請施行事回諭而每年區劃穀名令廟堂指一稟處事命下矣各道常賑穀擧皆不敷昨年筵稟定式之後尤不可闊狹其他本司句管穀中亦無可以着手惟是嶺南築城米五千餘石頃因前道臣陳弊特許待秋區處而兵營所在五千餘石外各邑所在者又爲六千七百餘石自前盡分矣就其中每年五千石耗條五百石劃付使之從便移貿隨其所餘年年添餉從實狀聞之意分付嶺南道臣及廣州留守處常賑穀筵稟定式時四都則不爲行會故該留守似有此擧而此後營閫無論救弊與給代更毋敢以常賑名色仰請之意申嚴知委何如上曰依爲之出擧條秉模曰頃因咸鏡前監司趙尙鎭所啓高山一道設置數站與馬匹位田拮据之方出意見論報後更爲稟處之意覆啓行會矣卽見該監司李鼎運所報則以爲長津設邑後該府使新舊之行果是該驛新添之役至若三水甲山厚州三邑鎭守令邊將則依前由咸興直路豈可因長津一倅之往來有此創始之擧況由定平距長津之間土瘠人稀雖欲設站驛戶位田何處得來乎設站一款非所可論第高山驛凋弊之中更添長津一路之役如欲蘇弊則莫先川反浦落位田之給代此則待秋成打量後永無田形處以各該邑官屯田推移充給則似爲一分救弊爲辭矣長津去來實爲該驛添苦之役前道臣設站之論蓋由於此而今以此報參互事勢則自定平至長津土無可給之位田村無可設之驛站强而設施決無長久成站之理且厚州往來依前由咸興直路則尤不必擧論蘇救之政果莫如官屯田之給代位土而此等事每患有名無實待秋成打量劃給後位土反浦之爲幾結官屯田劃給之爲幾許使之狀聞何如上曰依爲之出擧條秉模曰鐵山牧場覓給撻種取種蕃畜之方謹依批旨枚擧行會於該道兵使及附近防禦使處矣該兵使任嵂回牒以爲粵在雍正戊申貿放撻種八十五匹之後更不覓放逐年捉出漸漸疲殘次次耗縮盡化土産自今爲始每年會寧之市義州之門使西北道帥臣及附近防禦使各貿馬匹參其牝牡放之兩場而又於島中量其馬匹之多寡造給廐舍多置廝徒晝則出牧夜則驅入一如彼人牧養之道申之以貯水積草之法則其所雛産雖未必箇箇爲㺚馬而種落之漸致豐碩可期指掌至於匹數之卜定廐舍之營造廝徒之設置幾名料布磨鍊幾許惟在本寺之酌定當該牧官各別擇差自巡營考勤慢狀聞以爲遷轉之皆梯則席可爲一分矯救之道云該防禦使趙𡹘回牒以爲今若貿來㺚種於西北牧場居民不過一朔可傳其法造廡貯水積草等節亦令依法措置則雖雪深天寒之時馬可得齕草飮水而避寒牧養人賞罰之法明立科條以牧場所捧者厚其衣食則人必畏罪懷賞當盡心飼牧若此則庶有見效之日云矣今此所報大同小異而其中避雨雪假家及貯水積草等節自有事目自本寺申明關飭從當發遣郞廳察其勤慢而如或不勤則當該牧官及地方官各別論勘至於牧養廝徒則旣有牧卒勿侵他役各授位土雖以本牧言之牧子都數爲一百七十六名劃給位穀代錢一百七十五兩及自本官劃給復戶每名二結就此定額專意看養自是他牧通行之法則今不必別爲設置別給料布此亦一依事目申嚴爲宜至於貿放㺚種最是要務而一時貿取勢所不逮拖至多年則弊復反甚自今年開市雌雄㺚種合五十匹分定於北關十邑及北兵營平安兵營宣川防禦而北則專貿雌㺚四十匹西則專貿雄㺚十匹一年定以二十五匹限以明年備準五十匹之數價本一依昨年分定例無論錢穀布木從實會減馬匹捧上與出給牧官之節使平安兵使主管擧行似爲簡而易就之道故敢此仰達矣上曰依爲之出擧條秉模曰如是則必有效矣上曰似然矣上曰雌雄馬之已來者今果何如秉模曰飮齕自如擧皆肥澤矣秉模曰臣以已試蔑效之蹤復膺重寄自顧淺識奈無對揚之道今若只以簿書期會責之於臣則臣雖愚魯固當竭力擔着而中書之任奚但簿書期會而已哉上曰曾已言之矣每事以所見爲之須勿過巽必以輔相自任可也秉模曰臣若有見識則些少毁譽利害豈敢顧也而本無識見故難期正朝廷以正百官如是而徒貽蹲冒之譏者亦豈重四維之道乎伏願改卜賢德以重公器焉上曰卿今留意於經學云然否秉模曰臣本科目出身經學二字非臣着題之敎也上曰海西則比他道最旱云趁今禱雨未爲不可卿意果何如秉模曰此猶疾痛之呼父母者凡人疾痛之極必呼父母如非萬不得已之境則其在事天之道恐涉煩瀆之嫌以臣愚見不久必得一霈姑觀晦前不來後始爲禱雨之擧未爲不可也上曰以今觀之姑未知何時幸得一霈也可勝悶然秉模曰前已仰達矣用人專在於儲養而才難借於異代居今之世如陸遜者何處得來乎但當椳臬枮楔各得其所題目一出漸歸陶甄之化此可謂淸要之職彼可爲淸要之職彼可爲剸理之器云云則必無猝地蹴躐之歎矣上曰卿言好矣上曰臺諫近日何不詣臺行公臺諫未知誰某也仁浩曰大司憲金載瓚掌令金熙采執義沈奎魯也秉模曰大憲則謂有情勢而其他諸臺未知有何故也上曰古則城上所臺諫日日詣臺與承旨同爲曉赴而適有故不入來則書出無城上所姑停者法意至重今則無故諸臺一不詣臺此豈成說乎秉模曰近來臺閣連不詣臺又不進參於次對國體所在極爲未安受由及引避退待未署經外竝從重推考至於都憲向承嚴敎之後去就恐不得不然一向覊縻有欠禮使之道今姑許遞何如上曰依爲之今日不爲入來臺諫遞差違牌及未署經人許遞可也出擧條仍命書榻敎曰今日不爲入來臺諫竝遞差違牌及未署人許遞秉模曰朝廷耳目專在臺閣久居其職然後百僚得失民事利病藩邑廉貪皆可以留心採訪隨事糾察而朝除夕遞席不暇煖顧何以責其成效乎自今以後凡係小小做錯一竝闊略愼簡久任俾各自重以盡其責何如上曰卿言果好而若不以可堪久任之人久任則此亦難處此意另飭銓曹各別擇差可也出擧條命大臣就座上曰玉堂進前吉源曰正言洪致榮以姿性魯莽言議竝軟本不合於淸朝耳目之任而伏聞付榜罪人盧琰梟示之命區區愚見竊以爲窮凶情節決非渠之所敢自辦而今若徑誅其身實無盤覈之路而昨日適値齋日以疏以啓將不得趁卽入啓故達夜憂憤坐待天明蒼皇詣臺遂以啓辭仰達臣非不知在今日則罪人已爲正法無以擧論而啓中所謂堂箚臺疏俱未蒙允則雖有不及之歎而當初盤問之時亦必有形跡之可執事端之可按者則因是究覈打破根窩等語實出於正法者雖已無及根窩則尙或可覈之意而文旣拙澁辭不達意致有此責敎之截嚴舊啓新啓竝不賜批臣於是滿心惶恧無地自客以此情踪其何可晏然臺次乎引嫌而退啓雖後時臺體則然不可以此輕遞言官請正言洪致榮出仕上曰依啓出擧條命書榻敎曰政官牌招開政又命書公事判付訖命退諸臣以次退出
정조 21년
行都承旨趙鎭寬奉命在外行左承旨洪仁浩坐行右承旨金履翼坐左副承旨李肇源坐直右副承旨李海愚坐同副承旨金達淳坐直注書柳遠鳴仕直一員未差假注書李允謙仕事變假主書金鎰仕
정조 21년
金達淳啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 21년
金達淳啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌不進監察茶時之意敢啓傳曰知道
정조 21년
以執義朴載淳掌令朴崙壽司諫張至冕獻納李基讓正言洪致榮牌不進罷職傳旨傳于金達淳曰只推
정조 21년
以水原留守趙心泰狀啓始雨形止馳啓事傳于金履翼曰今日甘霔測雨器水深已近五寸則始雨形止今始報來何如彼遲滯乎本府所得果如京中乎此後雨澤狀啓以撥路馳聞事回諭
정조 21년
洪仁浩以兵曹言啓曰今日各廳堂下武臣朔試射柳葉箭片箭幾盡試取入直人員替代將射之際雨勢緊下不得設行之意敢啓傳曰甘雨伊始霈然顒祝武臣等卽爲退送試記置之今朔試射以設行例施行可也
정조 21년
洪仁浩以兵曹言啓曰本曹草記部將鄭魯誠更試柳葉箭十巡事批旨內後坐起更試十巡可也事命下矣臣於今日堂下武臣朔試射時部將鄭魯誠先試柳葉箭十巡則邊四中矣敢啓傳曰知道
정조 21년
領府事洪樂性箚曰伏以臣五載中書一味瘝曠罪積如山秪竢嚴譴屢荷庇覆之德終蒙體諒之恩許解首相之重任特付西樞之閑銜至令便殿庭肅命恩重天地榮動臣隣臣是何人每得此異數於聖明也臣叩謝退還感泣頌祝不勝區區之忱便意調痾可以保延殘喘歌詠聖澤可以永作閑民從玆以來寢能安而食能甘矣臣雖昏愚一飯一息之頃安敢忘所欲必從之天恩也哉第念臣疾病之祟全在痰痼火鬱故醫者之言每以江心水爲最合對症之良藥矣臣曾於辛亥年間猥陳此狀獲蒙允許往來江外弊廬時或試服而重叨時任之後不敢爲擅行之計亦不敢以賤臣之出入每每仰凟五歲之中一未出飮矣近來病狀益劇八耋衰癃固非一勺之水所可責效而時時去來從便得飮亦庶幾一半分收功玆敢冒籲於天地父母之前伏乞曲垂憫憐依前特許俾得隨意往還千萬至祝且臣所帶兼銜尙多重務緊任實非昏耗如臣者所能堪任而至於藥院尤不宜一任虛縻況伏見都承旨趙鎭寬疏槪則臣之難安之情蹤有倍於前聖明亦必俯諒矣內局之任快許鐫遞其餘兼綰提擧亦竝解免以伸私義以安微分不勝幸甚取進止答曰省箚具悉卿懇夙宵顒若之餘甘㴻霈然測雨器水深且近半尺爲三農萬萬慶幸中書重任卿旣卸解膏車秣馬徜徉乎鏡湖綠野之閑安往不可卿其隨便盤桓如箚之請而兼管都相諸司各有提擧未必爲勞於卿須勿更引安心摠察仍傳曰此批答遣史官傳諭
정조 21년
丁巳五月二十八日卯時上御便殿左副承旨入侍時左副承旨李肇源記事官柳遠鳴記事官金景煥記注官金良倜以次進伏訖上曰老人往安岳後一向康旺云乎肇源曰老父老母筋力凡百反有勝於在京時云矣上曰一霈尙遲甚爲渴悶三南則雨澤頻數而兩西則暵乾最甚尤爲悶然矣肇源曰諸道之中海西尤甚海西之中安岳又甚云矣今方釀雨似當不日霈然矣又曰右諭善辭疏批旨久不下矣上曰疏入卽批近規也古例則或拖至半年一年如此乃有縻職招徠之本意肅廟朝雖朝紳章疏亦於歲末賜批故章疏堆積司謁輩作軸負出之祭殆乎終日云尙今傳之矣承旨須以此意傳于右諭善可也上曰二直提學與檢校待敎持陸律割付冊一卷入侍賤臣承命出與二直提學李晩秀檢校待敎徐有榘偕入進伏奉冊子入之上覽訖敎晩秀曰刊印當爲幾卷晩秀曰姑未分篇故未及詳知而若爲十卷則每一冊張數皆過百張若以十三卷爲之則似甚便好矣上曰依此爲之也又敎曰今此編印之擧實寓丕變文風之意今人多不知此詩之好而惟噍煞是尙若能學習此詩則豈無其效耶晩秀曰其詩多有感發處矣命退諸臣以次退出
정조 21년
行都承旨趙鎭寬奉命在外行左承旨洪仁浩坐直右承旨李肇源坐左副承旨李海愚坐直右副承旨金達淳坐同副承旨韓用和坐注書柳遠鳴仕一員未差假注書李允謙仕直事變假注書金鎰仕
정조 21년
金達淳啓曰大司憲宋煥箕掌令洪彦燮持平金壽祖鄭宗魯在外執義朴載淳牌招啓辭未下掌令朴崙壽疏批未下監察茶時之意敢啓傳曰知道
정조 21년
李肇源啓曰三品官之無得過三日循例請牌曾有飭敎而吏曹參議李勉兢除拜後過三日不爲出肅事體所在極爲未安從重推考仍卽牌招察任何如傳曰允
정조 21년
承旨前望單子入之韓用和落點
정조 21년
洪仁浩以兵曹言啓曰卽接西道參軍李學道牒報則訓鍊都監所授北岳山東邊第一城廊近處體城三間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 21년
洪仁浩以兵曹言啓曰卽接南道參軍丁海翼牒報則禁衛營所授九嶷峰東邊近處體城二間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 21년
洪仁浩以訓鍊都監言啓曰本局分授都城北岳山東邊第一城廊近處體城三間許頹圮處令該軍門卽速修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 21년
洪仁浩以禁衛營言啓曰本營分授南山九嶷峰東邊體城二間許頹圮處把守軍兵令該軍門量宜把守事自兵曹草記矣將校一員京標下軍十五名嚴飭定送限修築間率領晝夜輪回把守之意敢啓傳曰知道
정조 21년
丁巳五月二十九日未時上御便殿左副承旨入侍時左副承旨李肇源假注書李允謙記事官金景煥記注官金良倜以次進伏訖上曰昨日甘澍何等喜幸海西亦必均霑矣肇源曰以測雨器觀之所得已近五寸實甚慶幸矣命書傳敎曰右承旨許遞前望單子入之待下批牌招察任仍命退承史以次退出
정조 21년
行都承旨趙鎭寬坐行左承旨洪仁浩坐右承旨李肇源坐直左副承旨李海愚坐右副承旨金達淳坐同副承旨韓用和坐直注書柳遠鳴仕一員未差假注書李允謙仕直事變假注書金鎰仕
정조 21년
藥房提調沈煥之行左承旨洪仁浩啓曰伏未審日間聖體若何寢睡水剌之節何如臣等率諸御醫趁早入診詳蔡聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
韓用和啓曰明日常參經筵取稟傳曰停
정조 21년
金達淳啓曰行大司憲宋煥箕掌令洪彦燮持平金壽祖鄭宗魯在外執義朴載淳牌招啓辭未下掌令朴崙壽疏批未下監察茶時之意敢啓傳曰知道
정조 21년
傳于洪仁浩曰傳香承旨馳詣宗廟景慕宮奉審摘奸以來
정조 21년
以吏曹參議李勉兢牌不進罷職傳旨傳于韓用和曰許遞前望單子入之
정조 21년
以修撰朴鍾淳副修撰尹行直牌不進罷職傳旨傳于韓用和曰只推
정조 21년
以京畿監司李在學啓本振威縣殺獄罪人朴取根獄事親執詳査論列馳啓事判付內啓下刑曹爲旀抑强抉弱之政用於山訟徵債等甲乙之較辯則可也殺人償命關係果何等至重是隱則彼此之强弱不必先着於胸中是置反覆此案自初疑晦多端而詞證之未備亦屬第二件設令正犯云云是在之取根眞箇犯手於致死之屠漢屠漢卽醉欲死老垂斃之物也旣無器仗之可言又乏參看之可據而名以審理反作鐵案者有非匝旬詳閱之本意兺不喩兇身發明雖不足取信應問各招亦無所指的此獄蔽一言曰不分明嚴飭主同推官別出意見究覈未盡條件使之報營後狀聞爲有矣主推官卽生疎未經事之人也同推官段附近處詳明解事守令別定査官使之眼同推覈而萬有一依樣襲謬全謄舊案是去乃糢糊說去不甚用意是去乃起疑於不當疑之地論理於不當論理之條件惟以一反前決爲心者其罪俱合重勘竝以此意嚴飭俾無如前因循之弊事回諭爲良如敎
정조 21년
以濟州牧使柳師模啓本雌馬上送事判付內啓下司僕寺爲旀昨日軍器寺以甲冑新造形止啓聞監造堂郞分等論賞而修擧之都相已作古人傷惜何言耽羅別爲分定之馬匹又爲上來卽故相修擧中一事凡事人存政擧兺不喩箭串牧場異於外邑各牧若不別般致察難期十分食效此所以二十年來非不留意於復舊畜牧而荏苒至今者蓋由參倚於事勢是置故相則銳意爲此今或一毫泛忽則以若假設之柵標依樣之垓址決知其無其效一遵前令尹約束守而勿失其責豈不在於新都相乎以此着念期有實效爲良如敎
정조 21년
禁府照目巨濟前府使梁垸矣本府依啓內漕船護送法意嚴重而漂流旣在掌內不可以過境臭載有所容貸以此照律罪杖八十收贖奪告身三等私罪啓奉敎依允爲旀功減一等爲良如敎
정조 21년
李肇源以賑恤廳言啓曰西部司憲府內契任掌金允伊今月二十七日本洞路傍得一歲遺棄女兒同里居良女李召史欲爲收養貧不自食願爲受科告于本部自該部同日牒呈故依節目給料使之乳養之意敢啓傳曰知道
정조 21년
洪仁浩以兵曹言啓曰兼司僕將具絳身病猝重時月之內無望供職呈狀乞遞實病旣如此則宿衛領軍之將不可久曠改差何如傳曰允
정조 21년
洪仁浩以禁衛營言啓曰本營一番騎士將趙瞰瓜滿代以加設騎士將曺命巨陞付使之察任之意敢啓傳曰知道
정조 21년
掌令朴崙壽疏曰伏以臣於刀圭煎灼之中忽奉掌憲除旨苟非情理之切急何敢違傲於恩召第臣病父居常凜綴近添似瘧之症寒熱迭攻寢食全廢醫藥罔效眞元澌脫臣方左右扶將晝夜焦遑離捨供職其勢末由至若臣庸騃譾劣不堪見任之狀有未暇拖長伏乞聖慈俯垂矜諒亟許鐫免以便救護仍治臣瀆擾之罪以肅朝綱千萬幸甚臣於陳情祈免之章不容贅他而區區憂愛之忱有不能終默玆敢草草數語仰備睿覽惟聖明垂察焉臣竊覸我殿下二紀憂勤一念寅畏睿智冠百王而卓越治法非三代則苟焉若其對越之誠軫念之念恐恐恤恤恒如不及是以天心悅豫感應孔昭迺者亢旱跨月爲災導和之方靡不用極焚惔之敎至下齋居不待圭璧之遍告已見心香之上格霈然甘澍得自方寸四野相慶三農慰滿從此屢豐之慶指日可待殷宗之桑穀周宣之雲漢不必專美於方冊而桴鼓捷應之理若是丁寧此豈非我殿下積誠懋對之驗耶自古明君懿辟每遇仁愛之警其爲側修不過以實心行實政以應乎天而已顧今懋實之工何待愚臣之加勉而雖於一事之措一念之頃恒推此得雨之誠勿以災弭而小弛勿以事過而或忽常若遇警於無警之日上所以惕勵下所以陳戒不但消弭之可論抑亦爲祥之一大機也伏願深留聖意焉噫方今言弊者其端不一而莫不曰紀綱之不振也奢侈之相尙也貪風之日盛也前後公車不啻屢陳而臣嘗以爲苟究其本則實惟在於士夫之名檢蓋我國用人專尙門地者爲其有門地者最重名檢氣節昔在世宗朝以集賢學士言之其尊尙學敎崇長儒術一時士夫無不修行飭躬人物之彬彬於斯爲盛而自玆以後列聖相承扶植之導率之菁莪之比蔚然可觀而今日薦紳士夫孰非當時名碩之裔而世趨日下風俗日渝名檢掃盡氣節消沮士夫之羞恥姑無論世道之澆漓誠非細憂夫今士大夫自學字時其習尙便在圖取利祿其於古人所謂幼學壯行致君澤民之術固已視之爲弁髦及其出身事君氣節事爲之無甚卓卓可知間或有標致稍高者方其未出不無自拔流俗底意一出世路浮沈漸梁盡喪初志便一別人一有模稍目以矯激父詔兄勉一用此術者不幸近之雖以外面言之華侈之飾不識市井之可恥渝薄之習反效匹庶之卑賤平民表準必效士夫故衣章之奢汰財用之匱竭未必不由於此士夫之志趨卑微則無恥日甚廉防全喪以至等威名分紀綱風俗何所不病繼自今凡於培養用捨之際惟氣節名檢是尙則俗尙之丕變可期而至若生民休戚實惟在於守令前後諸臣之論及民事者輒以擇守令爲第一義夫親民之官莫切於守令故唐太宗之屛列守宰宋神宗之選任知州皆所以致治之本也以我朝官制言之選部排擬專憑薦擧政府臺閣無不歷抵咸曰可堪然後始乃許赴則愼擇之道似不過此而臧否黜陟之權專係道臣此殿最法意之嚴密也挽近以來此法懈弛邑視大小人視親疎殘蔭冷武未必每每不治而動輒居殿大州雄邑未必每每善治而歸必滿瓜是以殘邑迎送之弊愈往愈甚目下急務莫先於爲道臣者痛祛私意精白乃心其褒其貶一循實蹟伏願另飭諸道俾各淬勵焉臣無任云云省疏具悉諸條當留意爾其勿辭救護
정조 21년
丁巳五月三十日卯時上御誠正閣藥房入診諸承旨持公事入侍時藥房提調沈煥之行左承旨洪仁浩右承旨李肇源左副承旨李海愚右副承旨金達淳同副承旨韓用和記事官柳遠鳴假注書李允謙記事官金景煥記注官金良倜檢校直閣金勉柱醫官柳光翼金孝儉金光國朴春源李周憲李惟鑑玄必采吳仁豐以次進伏訖煥之曰日間聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣煥之曰醫官待令入診何如上曰置之命仁浩馳往宗廟景慕宮奉審摘奸以來仁浩承命先退肇源讀奏忠淸監司徐美修狀啓泰安郡反庫事用和讀奏都承旨趙鎭寬狀啓遼東伯致祭後諸執事後錄事命書判付仍敎用和曰老學究豈堪行夙夜之任乎姑觀一兩日當許遞矣命書傳敎曰再昨甘霈本道亦果均霑乎尙無狀聞甚爲泄鬱令廟堂關飭海西先從營下使之狀聞其外各邑竝卽遍問追後狀聞事行會仍敎曰再昨之雨豈勝欣幸煥之曰霈然甘澍測雨器幾近五寸臣固仰夙宵渴悶之念庶或一分弛慮矣上曰北道功令生何間上來云也肇源曰聞諸李益運則今明間當上來云矣煥之曰慈殿慈宮進御所用平安監營別貿人蔘曾已封入而今伏承前例◆◆之◆命矣取考昨年◆◆◆江界府進參前例則齎來裨校賞加最高重數採納人厚給其價帖加成給其餘採納諸人隨其重數令本道分等施賞而蔘價亦皆優給矣今亦依下敎以此例擧行之意分付該道臣似好故敢此仰達矣上曰依爲之所重在焉分付道臣給價者價本優給而兩重採納人齎來人帖加今日內成送與關文卽爲下送可也出擧條仍命退諸臣以次退出
정조 21년
行都承旨趙鎭寬坐行左承旨洪仁浩坐右承旨李肇源坐左副承旨李海愚坐直右副承旨金達淳坐直同副承旨韓用和坐注書柳遠鳴仕一員未差假注書李允謙仕直事變假注書金鎰仕
정조 21년
洪仁浩啓曰來初五日朝參日次矣敢稟傳曰停
정조 21년
金達淳啓曰行大司憲宋煥箕掌令洪彦燮持平金壽祖鄭宗魯在外掌令朴崙壽受由執義朴載淳傳旨未下監察茶時之意敢啓傳曰知道
정조 21년
韓用和以成均館兼大司成意啓曰北道功令生應製三下以上考下依關東例令道臣給糧馬起送後待其上來仍令泮堂許接食堂待畢到草記則當臨軒試取事命下矣北道功令生三下以上八十人中定平居生員韓致海進士金宗鏽咸興居幼學魏文喆幼學崔景遠三券俱入咸興居生員文山奎幼學魏迪喆幼學朴在寅進士任希彦利城居生員姜鳳周文川居幼學朴新顯洪原居幼學姜一佐安邊居幼學吳鎭秀端川居幼學韓錫濟兩券俱入實爲六十三人而纔已畢到故依下敎竝令許接於食堂之意敢啓傳曰卿於朝食堂後率諸生來待於弘化門外當於明政門親臨試取以此擧行可也
정조 21년
洪仁浩啓曰今日殿座承旨當爲備員都承旨趙鎭寬不爲仕進所當牌招而拘於廳規不得請牌何以爲之敢稟傳曰牌招
정조 21년
金達淳啓曰前昌城府使李潤章旣已瓜遞所當付軍職而該曹尙未擧行致有密符替納之擧事甚未安當該堂上推考仍令該曹口傳付軍職使之親納密符何如傳曰允
정조 21년
以吏曹坐不坐單子傳于韓用和曰政月也在外堂上許遞
정조 21년
以刑曹坐不坐單子傳于韓用和曰詞訟劇地不可曠務懸病參判許遞今日政差出
정조 21년
以工曹坐不坐單子傳于韓用和曰貶坐當前不可曠務在外堂上許遞
정조 21년
以義禁府坐不坐單子傳于韓用和曰耆年堂上許遞
정조 21년
以吏曹參議蔡弘遠牌不進罷職傳旨傳于韓用和曰只推
정조 21년
有政吏批判書李秉鼎進參判未差參議蔡弘遠牌不進同副承旨韓用和進以李敬一爲吏曹參判申耆爲刑曹參判洪聖淵爲工曹參判金華鎭爲判義禁趙尙鎭爲知義禁崔運翰爲奉常僉正李永夏爲掌樂主簿權珏爲平市主簿徐有沂爲萬頃縣監
정조 21년
兵批判書權病參判姜彝正病參議睦萬中病參知金載翼入直進行左承旨洪仁浩進大護軍金載瓚護軍李勉兢副護軍李壽鵬金履喬沈奎魯副司直鄭來百金熙采丁志元副司果洪時濟竝單付
정조 21년
以平安監司朴宗甲啓本罪人朴宗球慈山府到配事判付內啓下義禁府爲旀不可不嚴處而近於公罪今聞承宣言故重臣生母尙在云早若知之其在孝理之政何必發配乎卽爲放送事分付爲良如敎
정조 21년
兵曹以徐有秉爲摠戎中軍
정조 21년
以執義朴載淳司諫張至冕獻納李基讓正言洪致榮牌不進罷職傳旨傳于金達淳曰只推
정조 21년
趙鎭寬以弘文館言啓曰本館下番姑降入直事甚未安修撰朴鍾淳副修撰尹行直旣有只推之命竝卽牌招以爲推移入直之地何如傳曰允
정조 21년
洪仁浩以都摠府言啓曰入直軍兵等中日習射事標信啓請矣殿座相値不得爲之之意敢啓傳曰知道
정조 21년
洪仁浩以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官崔翼已滿十五朔六品遷轉之意分付兵曹何如傳曰允
정조 21년
洪仁浩以備邊司言啓曰本司武郞廳金相順宣傳官前仕通計已滿十五朔依例六品遷轉事捧承傳施行何如傳曰允
정조 21년
洪仁浩以訓鍊都監言啓曰今六月初一日親臨明政門北道功令生試取時因兵曹節目金虎門軍六十名把摠李仁默哨官申大益率領挾輦侍衛集春營軍四十五名東營入直御營廳鄕軍三十九名別將白師誾都領弘化門外分左右列立作門雜人一切嚴禁事畢後還入直所而竝待標信擧行之意敢啓傳曰知道
정조 21년
洪仁浩以御營廳言啓曰今六月初一日明政門親臨咸鏡道功令生應製入格人試取時依兵曹節目東營入直軍除營直五名餘皆除出哨官劉彦臣領赴于訓鍊都監堂上將官都領陣事畢後還爲入直而待標信擧行之意敢啓傳曰知道
정조 21년
洪仁浩以訓鍊都監言啓曰本局分授都城仁旺山北邊第二城廊近處體城四間許頹圮處今已畢築女墻仍爲始役把守軍兵撤罷之意敢啓傳曰知道
정조 21년
洪仁浩以御營廳言啓曰本廳哨官金時應身病甚重勢難察任改差何如傳曰允
정조 21년
李肇源以漢城府言啓曰南部豆毛浦契民家失火別單判付內昨見煙焰遣宣傳官摘奸形止被燒民戶三十戶中貧殘者居多人物致傷至於四戶云甚爲矜惻死者另施恤典其餘生存諸戶優給空石糧米貧殘戶拔例加給該郞與進去宣傳官眼同擧行後令該廳草記爲旀結構之方該堂別加措置一體草記過齋後判尹進去慰諭仍察奠接形止待畢奠接形止後啓聞事命下矣依傳敎去月初十日前判尹金文淳出往豆毛浦契聚會失火民人謹以傳敎內辭意詳細曉諭後使之從速結構奠接矣卽者該部所報內被燒三十戶已爲奠接云故發遣本府郞廳摘奸則二十一戶舊基改建八戶則置家於本洞仍爲入接一戶則移接於其隣洞渠之兄嫂空家盡爲安接之意敢啓傳曰知道
정조 21년
金達淳以義禁府言啓曰慈山府定配罪人朴宗球放送事命下矣朴宗球放送事分付該道道臣之意敢啓傳曰知道
정조 21년
丁巳六月初一日辰時上御明政門北道功令生應製入格人試取入侍時行都承旨趙鎭寬行左承旨洪仁浩右承旨李肇源左副承旨李海愚右副承旨金達淳同副承旨韓用和記事官柳遠鳴假注書李允謙記事官吳泰曾金履永以次侍立通禮啓請嚴鼓後又啓請外辦上具翼善冠衮龍袍乘輿出交泰門永淸門至明政門降輿仍御大次上曰儒生引入時試所承旨出往南北關儒生兩行分入可也仁浩肇源承命進去引儀唱試官以下行禮上曰儒生拜禮想未諳不爲擧手之例使館堂申飭可也試官讀券官右議政李秉模左參贊鄭民始行大護軍沈煥之行護軍李晩秀禮曹參判尹得孚對讀官副司果沈象奎徐有榘應敎李翊模與儒生行禮訖秉模等進前曰臨殿勞動聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰初次被抄之儒生中多有七十六十以上人年前關東功令生試取時已有拔例之擧矣今番則六十以上儒生使之別坐於門閾之內捧券後別爲塡字可也上曰儒生試紙果皆自持來耶得孚曰或持大科正草或持陞庠正草以來事甚斑駁故自本館一齊給紙矣上曰懸題紙持入上曰民之初生自土沮漆與豳居允荒此兩題中何題爲難耶秉模曰兩題皆好矣民始曰豳居允荒自有排餔似易於做得矣命民始等書賦題豳居允荒通禮跪啓宣敎象奎等以次奉傳令懸題官懸題通禮跪告禮畢命試官以次權退上曰北道武士何間抵京云也行護軍李益運曰今晦間當入來矣上曰此亦依儒生上來時例自兵曹給糧奠接而下去時亦給糧資事分付益運曰臣新從北路有所仰達者矣臣在咸興時長津儒生輩呈單於臣卽本府鄕校祭器事也本部設邑已過十年營建鄕校祭器床卓籩豆之屬亦皆措備而至於鍮祭器則新設邑力無以自備故位版尙未奉安多士以此缺望事勢固然聞有茂山府設邑時因御史書啓祭器奴婢田畓自禮曹磨鍊稟啓行會本道分排各邑措備以送所入物力以會付穀會減之例今於長津鄕校祭器一依茂山例爲之恐合事宜故敢此仰達矣上曰依爲之趁秋釋菜時措備仍請香祝事分付可也出擧條益運曰咸興倡義祠卽壬辰倡義十二人腏享之所而其時道伯卽故判書尹卓然也十二人中卓然之幕裨過半且考之卓然手書日記及咸興人贈都承旨文德敎壬辰錄則卓然之狀請設科募得義士部分義兵之狀纖悉載錄可按而知建祠之時宜其竝享而聞北人流傳之說則特以將幕竝享有礙體例不爲擧論云大是欠典臣意則故判書尹卓然一體合享本祠祭享巡營將校主管而旣已賜額之後事體尤爲自別自今爲始祭享時諸執事使本府儒生輩擧行似好故敢此仰達矣上曰依爲之出擧條益運曰高原郡交濟倉始設於本郡海邊中間移建於永興以轉輸路遠邑民每稱不便而聞今永興所在倉舍毁圮勢將及今營建而邑民情願移建於本部舊基云從民願許施似好故敢此仰達矣上曰依爲之出擧條仍還御明政門內幄次上曰吏兵房承旨持歲抄入侍出榻敎達淳用和以次進伏命書傳敎曰吏兵批歲抄點下人依例捧傳旨又命書榻敎曰政官牌招開政仍由永淸門交泰門還內諸臣以次退出
정조 21년
丁巳六月初一日申時上御便殿北道功令生應製入格人試取科次入侍時右副承旨金達淳假注書李允謙記事官吳泰曾金履永讀券官右議政李秉模左參贊鄭民始行大護軍沈煥之對讀官行護軍李晩秀禮曹參判尹得孚檢校待敎沈象奎徐有榘應敎李翊模以次進伏訖上曰試券催促捧入賤臣承命出傳上曰今番考試時雖見落者勿書外更必書次上可也秉模等以次考券上曰時限已過試券更爲催促捧入賤臣承命出傳捧券後仁浩肇源等進伏讀奏收券單子上曰七十歲老人能自作自書耶筋力亦何如仁浩曰呈券時拜跪少不爲難而旣別坐則渠必自作自書矣考券訖命坼榜唱名入格儒生李燮弼聖賚朴在寅金夢柅韓喆濟韓致海朴察遠韓宗萬韓重默以次進前命履永呼新來上曰儒生輩使之各奏姓名及來歷居住可也履永承命問之李燮奏姓名年五十四居鏡城上曰詩賦策各奏幾許首耶燮曰詩八百首賦六百首策六十餘首做得矣命讀初試入格詩燮讀奏詩題及五句詩弼聖賚奏姓名年四十六居咸興上曰汝於應製以何文入格耶聖賚曰以賦三下入格矣上曰汝爲誰之後孫也聖賚曰臣祖先無顯官臣祖則登武科臣父則已發鄕解矣上曰詩賦策各做幾首聖賚曰詩千餘首賦百餘首策二十餘首做得矣命讀奏試券一二句朴在寅奏姓名年四十三居咸興上曰汝之初試時以草三上入格耶在寅曰然矣上曰汝之親戚中有顯官者耶在寅曰故承旨李德溥之甥姪也上曰做賦幾首在寅曰近千首做得矣上曰汝讀奏應製入格義也在寅卽讀頭辭六七行金夢柅奏姓名年七十六上曰汝八耋之年科文工夫果能有餘存者耶夢柅曰存者無幾矣上曰詩賦各做幾首夢柅曰詩則千餘首賦則若干首做得矣韓喆濟奏姓名年四十一居咸興命讀應製入格策文喆濟讀奏虛頭數行上曰詩賦各奏幾首喆濟曰賦千餘首詩三百餘首做得矣韓致海奏姓名年五十居定平上曰應製汝以表三下詩三中策三中入格耶致海曰然矣上曰應製入格試券各奏若干句致海讀奏詩七句表初項策虛頭數行上曰詩表策做得幾許首致海曰詩則千餘首策則四十餘首做得表則不多做矣上曰汝爲誰之後孫也致海曰安川府院君後裔也上曰汝之近族有顯官者耶致海曰與韓柏林爲同姓遠族矣朴察遠奏姓名年五十一居慶源上曰汝做得詩賦策幾首察遠曰詩千首賦二百餘首策五十餘首做得矣命讀奏試券初句韓宗萬奏姓名年七十六居北靑上曰汝做賦幾首宗萬曰臣自少業於詩賦則本非所長自聞科奇後僅做十餘首矣上曰做詩幾首宗萬曰做詩千餘首矣韓重默奏姓名年六十三上曰詩賦所做幾何重默曰詩五百首賦千餘首做得矣命履永以次塗墨進退上曰泮長率入格儒生鼓樂於前入往泮中可也得孚承命先退命書傳敎曰北道選擧儒生之試取意在收攬奬拔初次應製入格之各體多有佳作今日臨軒親試也亦無非得意之文益驗人才之遠邇無間初製則考下更試又親臨事體之尊嚴豈比一時道科乎道科猶取七人此試宜加其數今日入格賦三上居首鏡城生員李燮三中一咸興生員弼聖賚三中咸興幼學朴在寅明川幼學金夢柅三下咸興幼學韓喆濟定平生員韓致海慶源生員朴察遠北靑幼學韓宗萬咸興幼學韓重默竝直赴殿試草三下咸興幼學魏文喆北靑生員全性有定平幼學池汝擎安邊幼學李魯鏡城進士廉思默慶興幼學金商耇利城生員姜鳳周安邊幼學吳鎭修定平進士金宗鏽洪原幼學姜一佐端川幼學董玄觀吉州幼學馬天逵慶興幼學金一鎭定平進士朱重祿鏡城幼學李師弼咸興幼學崔景遠鍾城幼學金錫範等各給二分次上咸興生員文山奎明川幼學金煥贇等三十七人依初次次上例施行事令內閣下諭北伯而諸生還鄕時鋪馬令廟堂嚴飭所經沿路道臣處題給糧資惠堂以試官登筵使之從厚分給令泮長知悉曉諭命試官先退上曰明日本司坐起出令云更待數日後爲之事傳諭于右議政賤臣承命出傳仍命退承史以次退出
정조 21년
行都承旨趙鎭寬病行左承旨洪仁浩坐右承旨尹致性坐直左副承旨李肇源坐右副承旨李海愚坐同副承旨金達淳坐直注書柳遠鳴仕一員未差假注書李允謙仕直事變假注書金鎰仕
정조 21년
金達淳啓曰合辭方張之時兩司無詣臺之員事甚未安除在外受由外未肅拜呈告人員竝卽牌招何如傳曰允
정조 21년
金達淳啓曰行大司憲宋煥箕掌令洪彦燮持平金壽祖鄭宗魯在外執義朴載淳牌不進掌令朴崙壽受由監察茶時之意敢啓傳曰知道
정조 21년
傳于李肇源曰鄕禮合編內入五十件西庫三十件華城行宮五件內閣十件玉堂二件春坊五件漢城府二件外奎章閣五處史庫政院堂后外閣成均館四學議政府備邊司六曹五部各坊八道監營四都留守營三百三十州縣及鄕校書院華城五十二面各頒一件時原任大臣閣臣師傅諭善時任玉堂校正禮堂抄啓文臣檢書官命除繕寫抄啓文臣近來懸吐及校正書寫等役與聞諸臣各一件賜給
정조 21년
以修撰朴鍾淳副修撰尹行直牌不進罷職傳旨傳于李海愚曰只推
정조 21년
李肇源以講學廳言啓曰元子宮小學第二卷今日畢講仍爲溫繹之意敢啓傳曰知道
정조 21년
洪仁浩以兵曹言啓曰卽者闕門下鑰之後有一軍士自肅章門慌忙下來故捉入問其委折則乃李完爲名漢而本以排設房役人撤排擧行未及出去云省記之外肆然留接事極驚駭李完自臣曹嚴棍懲礪當該不飭之司鑰令攸司科治何如傳曰近日閽禁蕩然者豈但入直堂上之不察乎莫非判堂之責此草記還給
정조 21년
丁巳六月初二日卯時上御誠正閣諸承旨持公事入侍時行左承旨洪仁浩右承旨李肇源左副承旨李海愚右副承旨金達淳同副承旨韓用和記事官柳遠鳴假注書李允謙記事官金景煥金初燮檢校直閣金勉柱以次進伏訖命書傳敎曰同副承旨許遞前望單子入之待下批牌招察任達淳讀奏江原監司徐有防啓本江陵府殺獄罪人金光云獄情更査馳啓事命書判付曰啓下刑曹爲旀前下有旨之說到不過曰邂逅之可疑而僉見曰詞證之不備卿則又以爲竝與實因而不緊着云爾則詞證實因相左而犯手亦近於邂逅三條惟輕之端有如此此獄勢將付之生道豈有他議乎金光云獄案卿其卽爲酌決事令政院回諭爲良如敎仍命退諸臣以次退出
정조 21년
丁巳六月初二日未時上御便殿左副承旨入侍時左副承旨李海愚假注書李允謙記事官金景煥金珍恪以次進伏訖上曰來待諸臣及諭善入侍賤臣承命出傳與一提學鄭民始二提學李晩秀諭善尹得孚偕入進伏上曰同副承旨入侍檢校待敎與抄啓文臣之在監印所者入侍景煥承命出傳與同副承旨金達淳檢校待敎沈象奎徐有榘抄啓文臣金近淳洪奭周偕入進伏訖民始等曰昨日臨殿勞動之餘聖體若何上曰一樣矣民始等曰王大妃殿氣候何如上曰一樣矣民始等曰惠慶宮氣候何如上曰一樣矣民始曰元子宮小學第二卷今又畢講將就之工與日俱深慶幸何達上曰旣以小學開講則一帙畢講後始讀他冊而小學則常時熟讀者外雖初學處不多讀輒必誦之猶近於容易矣來頭日氣極熱則姑爲輟講間讀詩歌優游溫習或早夜淸明之時俾知集字做句之方則亦可爲噵達之道矣卿等之意何如民始曰聰明睿智一覽輒誦伏承聖敎臣不勝慶忭之忱矣大抵雖閭巷間兒輩每當盛熱則必令讀唐音長篇李杜等詩以爲疏達性情之道矣來頭極熱姑撤小學講溫習詩歌則豈不好哉上曰領相今日出遊江亭云可謂平地神仙矣民始曰領相箚批以膏車秣馬徜徉乎鏡湖綠野之間爲敎其在領相之心何等榮幸矣乎上敎奭周曰汝亦卽爲出往也奭周承命先退上曰領相旣出江外則扈衛廳印信果無來納之例耶達淳曰但自中樞府言送故知領相之出往而扈衛廳則至今無皁白矣煥之曰藥院副提調趙鎭寬久不行公議藥重地曠任可悶何以爲之乎上曰望筒更爲擬入可也煥之曰換房無妨矣民始曰藥院副提調何以換房乎上曰一提學之綜核二提學之疎迃亦甚懸殊矣藥房副提調何以換房耶仍敎得孚曰昨日功令生試取榜中實才果爲之云耶民始曰幾皆實才云矣上曰北儒輩何間下往云也得孚曰當一齊偕往故姑爲遲滯云矣上曰今日亦令入參於食堂乎得孚曰今日則不參食堂各歸旅舍矣上曰昨日近八十老人之俱爲登第幸矣幸矣千里長途裹足南來若或見屈則非若少年實才見屈之爲可惜彼老人將若之何畢竟得參者公道中幸矣民始曰次上儒生之付諸小科初試者似涉如何矣晩秀曰北關功令生親臨試取時次上入格人依初次次上例施行事命下矣初次試取時次上入格人旣皆付之公都會原額外則今番次上亦當竝付公都會而其中生進九人旣不入於三下以上直赴給分中又見漏於次上公都會直赴中初次試取係是御考事體莫重且此九儒生之初次被選多有優等合有區別施賞之道今將下諭本道敢此仰達矣上曰生進九人中文山奎全衡道等二人詩三中而金履牧賦三下居二又有兩岐草三下之任希彦一人右四人道內參奉待窠次次收用其中如有前銜人直長以上窠亦令待窠調用詩三下林義謙策三下金豐澤韓性淳史記英選一件賦草三下韓性重策草三下金星煥朱書百選一件賜給安寶親受可也出擧條象奎曰五倫行實印役時方外匠手十名限一朔以戶料兵布使役矣工役尙未完畢加給十日料布似好故敢此仰達矣上曰依爲之出擧條仍命退諸臣以次退出
정조 21년
行都承旨趙鎭寬坐行左承旨洪仁浩坐行右承旨李益運坐直左副承旨李魯述在外右副承旨李肇源坐直同副承旨李海愚坐注書柳遠鳴病一員未差假注書李允謙仕李弘謙仕直事變假注書金鎰仕
정조 21년
趙鎭寬啓曰明日常參經筵取稟傳曰停
정조 21년
李肇源啓曰判義禁金華鎭吏曹參判李敬一除拜後過三日不爲出肅事甚未安依定式推考警責仍卽牌招察任何如傳曰允
정조 21년
趙鎭寬啓曰同副承旨金達淳禁推事命下矣依定式遞差傳旨捧入之意敢啓傳曰知道
정조 21년
洪仁浩啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 21년
以執義朴載淳掌令朴崙壽司諫張至冕獻納李基讓牌不進罷職傳旨傳于洪仁浩曰只推
정조 21년
洪仁浩啓曰執義朴載淳司諫張至冕獻納李基讓正言洪致榮旣有只推之命一體牌招何如傳曰允
정조 21년
以執義朴載淳司諫張至冕獻納李基讓正言洪致榮牌不進罷職傳旨傳于洪仁浩曰只推
정조 21년
洪仁浩啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌不進監察茶時之意敢啓傳曰知道
정조 21년
以都摠管李柱國初度呈辭傳于洪仁浩曰許遞
정조 21년
傳于趙鎭寬曰都承旨入侍
정조 21년
尹命烈有頉代以李弘謙爲假注書
정조 21년
趙鎭寬啓曰卽者校理朴吉源謂以有事先隴陳疏徑出原疏纔已退却矣所當直捧禁推傳旨而此與無端徑出有異推考警責何如傳曰允
정조 21년
承旨前望單子入之李魯述李益運落点
정조 21년
趙鎭寬以弘文館言啓曰本館下番連日姑降入直事甚未安修撰朴鍾淳副修撰尹行直旣有只推之命竝卽牌招以爲推移入直之地何如傳曰允
정조 21년
趙鎭寬以承文院都提調意啓曰院製述官李彦五瓜滿代前別提朴顯範差下付軍職冠帶常仕何如傳曰允
정조 21년
兵曹口傳政事副司果朴顯範
정조 21년
李肇源以賑恤廳言啓曰依下敎咸鏡道功令生六十三人等處回糧路資從最優例各米五斗錢五兩分給之意敢啓傳曰知道
정조 21년
洪仁浩以義禁府言啓曰扶安縣監李允行拿來忠淸監司啓本宣惠廳啓目憑閱處之事傳旨啓下矣李允行時在任所云依例發遣府羅將拿來何如傳曰允
정조 21년
洪仁浩以御營廳言啓曰軍號事體何等嚴重而昨日兵曹所頒軍號本廳入直千摠任意刪減者萬萬駭然當該入直千摠黃泰彦爲先汰去而臣亦有不能檢察之失不勝惶恐之意敢啓傳曰知道
정조 21년
李海愚以左邊捕盜廳言啓曰軍號事體何等嚴重而昨日兵曹所頒軍號本廳入直從事官任自刪減者萬萬駭然從事官朴祥煥爲先汰去而臣之矇不檢飭尤不勝惶恐之意敢啓傳曰知道
정조 21년
禁府照目前承旨金達淳矣昨日坐直院中之時果有騎堂來言之事是白乎矣矣身未諳事實之如何只知軍號之莫嚴雖聞而不能提稟是白乎則此莫非矣身愚迷溺職之罪杖八十收贖奪告身三等私罪奉敎身居喉舌之任耳聞騎堂之質疑目擊衛軍之疊呼曰以干渠甚事漫漶推托其矣用意之犯甚於騎堂之無情罷職放送爲良如敎又啓目前參知金載翼原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓騎省故事有滿紙幾十百字書下之時若使此囚當其時盡謄全本而頒布三營之宮城巡哨八牌之街路邏騎一番傳呼答呼已過五更三點似此騎堂在騎省乙仍于何物的對之入直將官節該書送於主將由前由後莫非此囚之罪是置歸之有情足關師律屬之昧例遞差亦可特爲附過放送爲良如敎
정조 21년
判義禁府事金華鎭疏曰伏以天佑宗祊景祿滋至殿宮承歡聖候冞康胄筵開講睿學日就萬億年無疆之休自今伊始中外慶忭小大同情仍伏念臣受恩罔極致位隆顯榮祿逮養反哺遂願每母子相對日夕攢祝而至於北闑特簡逈出尋常拂拭庇覆曲費恩造甘瀡刀圭俾盡便養銘鏤之感寤寐如結而河海之洪私莫酬穹壤之至慟遽纏俯仰叫號此何人哉轉眄之頃倏已外除廓然靡逮若窮無歸不意聖慈如天存錄依舊西樞之新銜纔縻金吾之除旨又降手奉恩誥榮感交集撫念摧慟當作何懷噫臣之離違天陛居然五載于玆矣幸而一登前席昵覲日月之耿光獲覩溫文之睿表以少伸區區犬馬之誠者卽臣之至榮大願而第臣衰病年來日甚形殼雖存精爽益遁近又重添輪症委席呻囈召牌之下末由承膺跡涉慢傲冞增悸惶玆敢仰首哀號伏乞聖明天地於臣父母於臣察臣悲若之情治臣違逋之罪以安私心以礪臣分不勝幸甚臣無任云云答曰省疏具悉卿其勿辭行公